**Predkladacia správa**

Ministerstvo vnútra Slovenskej republiky predkladá na rokovanie Legislatívnej rady vlády Slovenskej republiky návrh zákona o špeciálnom spôsobe hlasovania vo voľbách do orgánov samosprávy obcí a vo voľbách do orgánov samosprávny krajov, ktoré sa konajú v roku 2022 v rovnaký deň a v rovnakom čase a ktorým sa menia a dopĺňajú niektoré zákony ako iniciatívny materiál.

Zákonom č. 512/2021 Z. z., ktorým sa mení a dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony sa do volebného zákona doplnila možnosť ustanoviť v čase pandémie a v príčinnej súvislosti s ňou osobitným zákonom podmienky, za ktorých sa prekážka práva voliť na voličov, ktorým bolo zákonom ustanovené obmedzenie osobnej slobody z dôvodu ochrany verejného zdravia, nebude vzťahovať. Zámerom bola reakcia na pandémiu ochorenia COVID-19 s cieľom, aby voliči, ktorí by sa za bežných okolností z dôvodu nariadených karanténnych opatrení nemohli zúčastniť volieb, mohli uplatniť svoje aktívne volebné právo a hlasovať.

Predkladaný návrh zákona v súlade s vytvoreným právnym rámcom podľa § 4 volebného zákona ustanovuje pre prípad pretrvávajúcej pandémie ochorenia COVID-19 a s ňou súvisiacich karanténnych opatrení osôb pozitívnych na ochorenie COVID-19 alebo osôb, ktoré prišli do úzkeho kontaktu s osobami pozitívnymi na ochorenie COVID-19, právo týchto osôb uplatniť výkon svojho volebného práva prostredníctvom špeciálneho spôsobu hlasovania.

Predmetom úpravy predkladaného návrhu zákona je komplexný proces špeciálneho spôsobu hlasovania vo všetkých jeho štádiách, najmä podmienok uplatnenia špeciálneho spôsobu hlasovania, kreovanie špeciálnych volebných komisií, vytváranie špeciálnych zoznamov oprávnených voličov na základe žiadosti, priebeh špeciálneho spôsobu hlasovania, ktoré budú zabezpečovať vyslaní členovia špeciálnej volebnej komisie v mieste nahláseného pobytu oprávneného voliča, ako aj materiálne, personálne zabezpečenie špeciálneho spôsobu hlasovania a odmeňovanie osôb aktívne participujúcich na príprave a vykonaní tohto hlasovania.

Úpravou v článku II sa predĺžením lehoty na uskutočnenie volieb do orgánov samosprávy obcí a volieb do orgánov samosprávnych krajov v rámci volebného obdobia a bez jeho narušenia vytvárajú predpoklady na širší časový priestor na určenie vhodného termínu konania príslušných volieb najmä s ohľadom na zvyklosti obyvateľstva v súvislosti s dňami pracovného pokoja a so štátnymi sviatkami.

V článku III novelizujúcom zákon o volebnej kampani sa precizuje úprava sankčného ustanovenia s cieľom predísť nenáležitej intrepretácii a uplatneniu v praxi.

Z hľadiska obsahu navrhovaná právna úprava nie je predmetom vnútrokomunitárneho pripomienkového konania.

Účinnosť návrhu zákona sa vzhľadom na blížiaci termín konania spojených volieb do orgánov územnej samosprávy a potrebu zabezpečenia náležitej pripravenosti všetkých subjektov zúčastnených na jej príprave a realizácii navrhuje dňom vyhlásenia.

V súlade s čl. 13 ods. 7 Legislatívnych pravidiel vlády Slovenskej republiky sa medzirezortné pripomienkové konanie k návrhu zákona uskutočnilo v skrátenej forme z dôvodu potreby prijatia právnej úpravy ešte pred vyhlásením volieb do orgánov územnej samosprávy tak, aby bolo možné náležite a v dostatočnom časovom predstihu zabezpečiť komplexnú prípravu procesu volieb. Náročnosť tohtoročných volieb bude ovplyvnená najmä skutočnosťou, že po prvýkrát sa budú konať v jeden deň voľby na miestnej i regionálnej úrovni. V spojení s prípadným uplatnením špeciálneho spôsobou hlasovania podľa predkladaného návrhu zákona je preto nevyhnutné prijať všetky opatrenia na elimináciu akýchkoľvek pochybení. Časový priestor, ktorý vznikne medzi prijatím návrhu zákona a dňom uskutočnenia volieb, bude práve z toho dôvodu venovaný čo najdôslednejšej príprave všetkých zainteresovaných subjektov s dôrazom na zachovanie základných ústavných princípov hlasovania a procesu zisťovania výsledkov volieb.